- VEVEGA-MATAGAI
- <
- 1
- >

VEVEGA-MATAGAI
Vevega-matagai vega-matagaina kilara
Apokalipsis (vevega-matagai) Grik karonai ganina ta “vevega-matagai”. Epuka Ioane na etaloato ekalesia goleara taulatoi kwapuna (7) e Iesu gevega-taunataunaana talimara tanopara maparanai getaluna talimara geria.
Ioane na evevega-matagai pukana mou ta arana Patmos ai gevega-tipuraato aonai etaloato. Epuka rigolo 90 pa 96 vekarawarai etaloato, Iesu ekwaregato mulinai.
Golea kamura eVevega-matagai pukana aonai tenu 1:19; 21:5.
Iesu na Ioane evaikilaato, epuka etaloato kwalana, Iesu gena ririwa rakagau wailai roli gewalana gaura taunilimalima na pia ripara.
Epuka Ioane na etaloato kwalana reketa:
1) Keriso Iesu Velekou gena inagulu irauiraura kwapurakwapura pene vega-matagaira ulanana gaurai;
2) Asia Keinai (Asia Minor) ekalesia goleara taulatoi kwapuna pene vaikilara, e pene launagira, e gekala-rakavawai gaura pene gavutinara ulanana;
3) Genese ai vevega-maguli navugana Palagu na ekilagiato gauna ikana pene taunatauna e pene vetao-rorirori pene vega-matagai namanamaa ulanana.
Ioane na eVevega-matagai pukana evetaina ewareato:
1. Keriso Palagu na ralema iwavagina eveniato valina (tenu 1:1-20)
2. Keriso vetugunagi inagulura ewagumona ekalarana (tenu 2:1–3:22)
3. Keriso gena kwalimu valina (tenu 4:1–22:21)
1
Ioane gena mata-vanagi kilara
1 Etalotalo ea Iesu Keriso genai Palagu na rakagau evega-matagaiato kilana. Palagu na eveniato, kwalana eririwato, Iesu na vetugunagi talimara roli kianamo gewalana gaura pene vega-ripara ularana. Keriso na aneru etuguato, gena vetugunagi talimana Ioane evega-ripaato. 2 Ioane na Palagu gena kila e Iesu Keriso gena varavara egitarato gaura maparara evaravaragirato. 3 Eperoveta kilara pene agira talimana pene verere, e eperoveta kilara, Ioane na etalorato, pia kamonagira e pia kwalanara talimara maki pia verere. Kwalana egaura maparara pia wala laganina warauna pevekavi-vagi.
Ioane gena vevega-nama kilana ekalesia goleara taulatoi kwapuna geria
4 Au Ioane, Asia tanoparanai ekalesia goleami taulatoi kwapuna atalo-venimina: Vega-nama iwavagina e maino gomi gemi ai pene mia. Vovega-nama iwavagina e maino emiana, emiato, e pene vogomai Palagu genana evogomaina, e palagu taulatoi kwapuna Palagu gena terona wailanai gerugana geriana evogomaina, 5 e Iesu Keriso genana evogomaina. Ia Palagu gena kila evega-taunataunaana e evega-matagaiana maveraramanina. Ia malita melona kwaregana ekuliiti-waito, e ia tanopara velera maparara geria Vele.
Ia na eulamagirana e gera rakava ralana na eguligi-piatogarato, 6 ne Palagu gena Basileia goleana talimarai evega-agorato, e Rupu Veaga velerai evega-agorato, ia Tamana e gena Palagu vetugunagina pita kalaa ulanana. Ia genai ralema iwavagina e tiavu pene mia-vanagivanagi! Amen.
7 Iogitaa, ia iloa aonana evogomaina, mata maparara na pia gitaa, gekwanuato talimara na maki. E tanopara talimara maparara ia pakunai pia tagi-rakava. Voo taunatauna. Amen.
8 Velekou Palagu ekilana, “Au Alefa e Omega, (tovotovona e ikana), amagulina, amagulito, e mapana vogomai, Tiavu Goloka Iwa Palaguna.”
Keriso Ioane genai evevega-matagaito
9 Au Ioane, gomi walakavami e Velekou gena inagulu takala-koukouana talimaku. Au gomi ria Iesu aonai tavitiviti-koukouna, e Palagu gena Basileia aonai tatalu-koukouna, e metau aorai tavaigaokana e taruga-gaugauna. Au Palagu gena kila avopatagiana e Iesu valina kilara avega-taunataunarana e akilagi-matagairana galamanai, Patmos mounai geve tao-rakakwanikuto. 10 Velekou gena tomai Palagu Palaguna na eporogikuto, aonai muliku ai karo kamuna ta novilivili kuluna vetaina akamonagiato. 11 Vokaro evetaina ekilato: “Rakagau pono gitara gaura pukai pono talo-vanagira, nee ekalesia goleara taulatoi kwapuna geriai pono tugu-agora: Epeso, Smena, Pegamo, Taiatira, Sadis, Filadelfia, e Laodisia geria.”
12 Aruga-kuleto, rai na au evaikilakuto ana gitaa ulanana, ne au na kolo na lamepa taokaura gekalarato gaura taulatoi kwapuna agitarato. 13 Volamepa taokaura gaura vekarawarai talima ta no Taunilimalima Natuna vetaina, gena rapuga moga lokiloki kevena everigoto neamo gagena ganapanai, e kopana kolo peletana na epinu-gegelagiato. 14 Ia repana e guina kulokulo vulu vetaina, noowane tinoo kulo garogaro, e matana noowane kalova molena egala-pitipitiawai vetaina. 15 Ia gagena ganapana auri polapolara kalovana gekapurana, ne gekala-gitavenirana gevekemelena vetaina. E karona rawapara egalugaluana aonai akura gevuapouna kulura vetaira. 16 Ia gimana alo ripanai mitiu taulatoi kwapuna egapirato, e pokana na vetali kativana matana kava ruala mata gogela evegoto-atito. Ia wailana gitagitana garogota kilipaaluna, garo eralana maekana vetaina.
17 Au na agitato aonai, gagena kwalanai aketo-talito noowane kwarega talimana ta. Ne ia gimana aloripana au ataku ai etao-kauato, ne ekilato, “Ragai ono kali! Au tovotovona e ikana. 18 Au amagulina. A kwaregato, na ewagumona au pana maguli vanagivanagi. E Kwarega e kwarega talimara avuavura rakavara getaluna Kapuna (pa Hades) tavirina au geku ai. 19 Vovetaina gaurai ogitarana gaura maparara pono talo-vanagira, ewagumona gemagulina gaura e wailai pia wala gaura. 20 E mitiu taulatoi kwapuna au gimaku aloripanai pogitara e lamepa taokaura gaura kolo na gekalarato taulatoi kwapuna ganina veavugana ea: Mitiu taulatoi kwapuna e ekalesia goleara taulatoi kwapuna geria aneru. Kolo na lamepa taokaura gekalarato gaura e ekalesia goleara taulatoi kwapuna.”

- VEVEGA-MATAGAI
- <
- 1
- >

© 2005 BSPNG