- LUKA
- <
- 1
- >

VALI NAMANA LUKA NA ETALOATO
Luka vega-matagaina kilara
Luka ia toketa talimana, ia maki talima gerevagina. Ia ati Iesu gena melo gagalana ruala (12) vekarawarai talimana ta, na ia Paulo goti gelaka-kouto talimana.
Luka na eVali Namana Teofilo gena etaloato. Etaloato rigolona gagala taulatoitoi (60) pene ago gagala taulatoitoi imaima (65) vekarawarai Iesu ekwaregato mulinai.
Luka gena ririwa kamuna Teofilo e Grik talimara e taunilimalima maparara maki pia ripa, Iesu Palagu na evega-taunataunaato, e talima nama iwavagina, e taunilimalima na Palagu gena vevega-maguli pia gapia ulanana eruga-porogirato, gaurai geria rakava evuarato, satauro ai ekwaregato, e Iesu geregana genaimo Palagu gena vevega-maguli taunilimalima na pia vaia.
Luka gena talotalo evetaina ewareato:
1. Iesu keina na pene ago evekamuto valina (tenu 1:1–4:13)
2. Iesu gena vetugunagi inagulura ekalarato valira (tenu 4:14–21:38)
3. Iesu gena vitiviti e gena kwarega valira (tenu 22:1–23:56)
4. Iesu gena kuliitiwai, e gena taunilimalima geriai ematagaito, e kupa vanuganai everageto valira (tenu 24:1-53)
1
Luka na Vali Namana etaloato Teofilo gena
1 Vele talimamu Teofilo, goi atalo-venimuna. Taunilimalima vogo na Iesu na ekalarato kalara ita vepakarai gaura valira warau getalorato. 2 Tovotovonai taunilimalima matara na gegitarato gaura e gevopatagirato valira gelegelerai gevega-riparato. 3 Gaura pakurai au maki atugamagina, namana evetaina, Vele o, rakagau rakagau gewalato gaura veavugara patavu gitagitara, gaurai gewalato gelegelerai ama talorana goi gemu. 4 Gaurai ewagumona pono ripa, gevega-ripamuto kilara votaunatauna vegata.
Ioane Bapatiso gena wala gekilagi-matagaiato
5 Heroda, Iudea tanoparana evele-agiawai laganinai, Rupu Veaga velena ta etaluwai arana Sakaria, Abia gena kwalu talimana. Garawana arana Elisapeta. Ia maki Aarona kalakalana, Rupu Veaga velena geria kwalu garena. 6 Ira ruala maki kala rorirori talimara Palagu wailanai. Velekou gena rova e vevega-nagi maparaparara gegapi-ragerawai maaora maparara na maki. 7 Na ira ruala vou ati naturia, kwalana Elisapeta maki egaerato, e ira ruala maki warauna gevelepara e logeapara-vagito.
8 Toma ta Sakaria gena rupu inagulura ekalarawai Palagu wailanai Rupu Veaga aonai, kwalana gena kwalu geria toma pakunai. 9 Gaurai Rupu Veaga velera geria kala gelegelenai Sakaria gevirigiato, mulamula maponana namana pene kapua. Gaurai elaka-togato Velekou gena Rupu Veaga aonai, 10 taunilimalima maparara mulimuli ai gerapaliwai aonai mulamula ekapuato.
11 Aonai Velekou gena aneru ta ia genai ematagaito, mulamula kovuna maponana patapatana veagana ripana kavanai eruga-tagowai. 12 Sakaria na egitaato aonai nugana epara-vagito e ekalito. 13 Na aneru na evaikilaato, netiwato, “Sakaria, ragai pono kali, kwalana gemu rapali Palagu na pekamonagia. Garawamu Elisapeta na natumu ta pene gapia, pono araa, arana Ioane. 14 Goi pono verere, mapono verere, taunilimalima vogona na maki ia gena wala pia verere-agia. 15 Kwalana Velekou wailanai ia maki vele kamu iwavaginai pene mia. Ia maki vine nanuna ati pene niua e niuniu gaura gaokara maki aikina vagi. Ia tinana tinagenai roe voa, Veaga Palaguna na pene vonu. 16 Ia na Isaraela talimara vogona pene vaiwaikulera Velekou, ira geria Palagu, genai. 17 Velekou wailanai pene laka Elia peroveta talimana gena kwalimu e gena tiavu vetaina. Tama manatura ia na mapene vega-tanu-koukoura. Karoverave talimarai maki pene vega-tanu-kulera, kala rorirori talimara pia kilagira; ne ia na Velekou gena taunilimalima pene kala maavura.”
18 Sakaria na aneru evaikilaato, netiwato, “Au raka pana ripa-tiwa? Au velepara vagi, garawaku maki logeapara vagi.”
19 Aneru na evega-geleato, netiwato, “Au Gaberiela, Palagu wailanai arugana. Palagu na au petuguku, pana vaikilamu evali namana ea pana varamu. 20 Na au geku kila ati ovega-taunataunaana gaurai, goi murumu pene kapu, ati pono kilakila, pene ago ekila ganina peneve wala tomanai. Akilagirana gaura geria lagani taunataunarai pia wala.”
21 Ekala ewalawai gaurai, taunilimalima gevealo-kavato geveroliveroliwai rakagau gaurai Sakaria Rupu Veaga aonai warigi ekwaipo-gitato. 22 Elakatito aonai, ira ati evega-vegupurato, gaurai geripato, ia epoe-karaleto, rakagau kwauta egitaato Rupu Veaga aonai. Gaurai ia gimanaimo ira evega-riparato, ati ekilakilato, kwalana ia muruna ekaputo.
23 Sakaria gena votoma inagulura Rupu Veaga aonai gaura evega-aikirato mulinai, ewaikuleto gena vanugai. 24 Voia mulinai ia garawana Elisapeta warauna ekuviato, gaurai uve imaima numai etalu-veavugato. 25 Ekilato, “Velekou na penugagivitiku, evetaina au geku ai pekalagia. Geku nugarage taunilimalima wailarai pegapi-pakaa.”
Iesu gena wala aneru na ekilagiato
26 Elisapeta matinagena uve taula toitoi aonai, Palagu na aneru ta arana Gaberiela etuguato vanuga ta Galileia aonai arana Nasareta. 27 Vavine ta vonai. Ia mataogavuna arana Iosepa, Davida gena kwalu. Vovavine arana Maria. 28 Aneru ia genai eagoto, evaikilaato, “Maino goi gemu ai, Velekou goi goti e gena vega-nama para goi gemu ai.”
29 Maria na ekila ekamonagiato aona warigi evekwalavi-gitato, etugamagito evega-nama ganina eerakagau. 30 Aonai aneru na maevaikilaato, netiwato, “Maria, ragai pono kali, Palagu gena vega-nama goi atamu ai petaoa. 31 Goi pono kuvia melo ta pono gapia, pono araa, arana Iesu. 32 Ia arana peneve rage e pia kilagia Goloka Iwavagi Palaguna Natuna. Palagu talutalu na king ai pene vega-agoa, ia kalakalana Davida vetaina. 33 Ia Vele Taputapu ai pene ago, vele talutalu Iakobo petena geria, gena Basileia ati pene aiki.”
34 Maria na aneru evaikilaato, netiwato, “Eeraka pene wala-tiwa? Au tau ta goti rogoti gara genokou.”
35 Aneru na evega-geleato, netiwato, “Veaga Palaguna goi atamu ai pene kwara, Palagu tiavuna na pene porogimu. Vovetainai goi gemu na pene wala melona maveagana Palagu Natunai pia kilagia. 36 Pono ripa, goi vavine kavamu Elisapeta, warauna pelogeapara vagi, na matinagena. Ripamu, taunilimalima na gekilagiawai, ia kapakovago garena negetiiwai, na etoma ia gena uve taula toitoi ea. 37 Kwalana Palagu gau maparara kalakalara ripana.”
38 Maria ekilato, “Au Velekou gena vetugunagi vavineku, pe pokilagia vetainai geku ai pene wala.” Ne aneru na eraokwaniato, elakato.
Maria Elisapeta genai eagoto
39 Oranaimo Maria ekuliitito, Iudea golo vanugana gautai elakato. 40 Vonai Sakaria gena numai everageto, Elisapeta evega-namaato. 41 Elisapeta na Maria gena vega-nama kilana ekamonagiato natuna ia tinagenai ekalavo-kalavoto, aonai Elisapeta Veaga Palaguna na evega-vonuato, mamina egapiato. 42 Ne ekila-kamukamuto, netiwato, “Vavine maparara aorai Palagu gena vega-nama goi atamu ai kamu iwavagi, e pono gapia melona atanai maki! 43 Na au geku nama rakagau gaurai Velekou tinana au geku ai pevogomai? 44 Gemu vega-nama kilana pakamonagia aonai, natuku tinageku ai evererena gaurai ekalavona. 45 Goi overerena, kwalana ovega-taunataunato, Velekou gena kila pene vuvuka notiwato.”
Maria gena verere marina
46 Ne Maria ekilato,
“Au aoku na Velekou evega-rageana.
47 Au palaguku na maki au evega-magulikuna
Palaguna everere-veniana,
48 kwalana au, gena vetugunagi vavinena,
geku talu lealeai roe tugamagi-tagokuna!
Ewagumona, pene ago, gulu maparara
Palagu gena vega-nama au ataku ai nepiatiwa,
49 kwalana kala kamu iwavagira
Tiavu Palaguna na au geku ai pekalara.
Ia arana veaga.
50 Gena vetuga ia kalina na gekalina
talimara atarai pene taoa,
pene ago gulu maparara aorai.
51 Ia gimana egapi-itirato tiavuna na
veagi talimara eako-lovolovorato.
52 Ia na vele kamura geria tanutanu
kapura na eroli-piarigorato,
na ati gevega-agirana talimara egapi-itirato.
53 Vito talimara maki gau namara na evega-vonurato,
na rinaga talimara ia na gimara kovagora etugu-waikulerato.
54 Gena kilagavu ita tupura e gatara Isaraela talimara
geriai ati etugamagi-lekwalekwarato,
e ia evogomaito gena vetugunagi talimara
Isaraela pene veakavara ulanana,
55 kalakalara ekilagavu-venirato gelegelena.
Aperaamo makalakalana
pene vetuga-vanagivanagira, netiwato.”
56 Maria vonai Elisapeta goti uve toitoi getalu-agirato. Mulinai gena vanugai ewaikule-waito.
Ioane Bapatiso ewalato
57 Elisapeta gena gapi tomana warau ekwarato gaurai, melo ta egapiato. 58 Ne lagana talimara e gena talimana valina gekamonagiato ia ria geverere-koukouto, kwalana Velekou gena vetuga kamu ia genai ewalato gaurai.
59 Toma vega-taula vativatinai melo tauniparana kopina kiata pia voro-vagia ulanana getanu-kouto. Votoma maki arana pia keaa Sakaria, tamana arana pia kea-vanagia negetiwato. 60 Na tinana ati eririwato gaurai ekilato, “Aikina! Ia arana Ioane.” 61 Ira gekilato, “Na goi na pamili aonai neara aikina!” 62 Aonai irana melo tamana gimaraimo gerenagiato, melo arana rai nepiatiwa. 63 Sakaria na talotalo gauna eririwaato, ekilagiato, geveniato, gaunai evetaina etaloato, “Ia arana Ioane.” Aonai maparara gevevega-kalito. 64 Vonai vou muruna evekala-pakato, maena maki evelugato, ne ekilakilato Palagu evega-namaato.
65 Aonai lagana talimara maparara gevevega-kalito vokala valina Iudea golo vanugara maparara aorai eraka-lovolovoto. 66 Valina gekamonagiato talimara maparara na getugamagiato, gekilato, “Emelo rakavetaina?” Kwalana Velekou gimana tiavuna ia atanai.
Sakaria gena mari
67 Ioane tamana Sakaria Veaga Palaguna na evega-vonuato, gaurai Palagu gena kila evega-matagaiato, netiwato,
68 “Velekou, Isaraela talimara
geria Palagu, ita vega-namaa,
kwalana ia gena kwalu talimara evogomai-veniarato
pene voi-waikulera e pene vega-magulira ularana.
69 Vevega-maguli talimana matiavuna goti etuguato ita gera,
ia gena vetugunagi talimana Davida kalakalana.
70 Ekilagavu ia gena peroveta talimara veagara na
rauvagi gekilagi-matagaiato:
71 Ita ia na ekilagi-gavurato,
gevekuku-venirana e geparu-venirana talimara
gimara na pene vega-magulira netiwato.
72 Ekilato maki, ita tupura gatara pene vetugara,
e gena kilagavu veagana ati pene tugamagi-lekwalekwaa.
73 Ia na ita kalakalara Aperaamo ekilagavu-veniato,
74 netiwato, gevekuku-venirana talimara
gimara na pene vaimagulira.
Gaurai vetugunagina pita ago-venia, ati kalira.
75 Wailanai pita laka maveagara e marorirorira maki
gera maguli tomara mapararai.
76 Natuku o, goi maki Goloka Iwavagi Palaguna
gena peroveta talimanai pia kilagimu,
kwalana pono laka-kune Velekou gena raupara
pono kala-maavua ulanana.
77 Gena kwalu talimara pono vega-ripara,
ia na geria rakava pene tugamagi-piatogara
e pene vega-magulira.
78 Kwalana ita gera Palagu gena vetuga kamu ita gerai.
Garo eragena maekana vetaina vevega-maguli ita atarai pene mia.
79 Ne mukunai e kwarega aonai getaluna talimara
maeka na pene rala-talira,
maino rauparanai pene vaira.”
80 Ioane ekamuto mapalaguna e matiligana. Tanoleanai etaluwai, pene ago Isaraela talimara geriai ematagaito tomana.

- LUKA
- <
- 1
- >

© 2005 BSPNG